**Ministru kabineta noteikumu projekta „Grozījums Ministru kabineta 2010.gada 29.jūnija noteikumos Nr. 602 „Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem), valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtību”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījums Ministru kabineta 2010.gada 29.jūnija noteikumos Nr.602 „Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem), valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtību”” (turpmāk – noteikumu projekts) izstrādāts, pamatojoties uz Valsts un pašvaldību institūciju amatpersonu un darbinieku atlīdzības likuma (turpmāk – Atlīdzības likums) 36.panta trešo un sesto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ārlietu ministrija ir saņēmusi Finanšu un kapitāla tirgus komisijas (turpmāk - Komisija) lūgumu atbalstīt Komisijas specializētā atašeja institūta izveidi. Komisijas specializētais atašejs darbotos saskaņā ar Diplomātiskā un konsulārā dienesta likuma 11.pantu.  Komisija pamato Komisijas specializētā atašeja institūta izveides nepieciešamību ar šādiem apsvērumiem. Saskaņā ar Komisijas izstrādāto „Finanšu un kapitāla tirgus regulēšanas un pārraudzības stratēģiju 2015.-2017.gadam” viena no stratēģiskām prioritātēm ir sekmēt Latvijas apstākļiem atbilstošu, ilgtspējīgu un finanšu pakalpojumu patērētājiem drošu un atbildīgu finanšu un kapitāla tirgus dalībnieku darbības biznesa modeļu ieviešanu. Tā kā Vašingtonā atrodas Pasaules Banka un Starptautiskais Valūtas fonds, kā arī liela daļa finanšu nozares samiti, konferences un apspriedes notiek ASV, lai sasniegtu šo mērķi, Komisija izvirzītā mērķa sasniegšanai saskata nepieciešamību nodrošināt komunikāciju starp Latvijas Republikas, Eiropas Savienības un ASV kompetentām iestādēm finanšu sfērā, īpaši noziedzīgi iegūtu līdzekļu legalizācijas novēršanas jautājumos, un veicināt ASV kompetento iestāžu prasību izpratni un praktisko piemērošanu Komisijā un citās Latvijas Republikas kompetentajās iestādēs. Papildus minētajam atašeja pienākumos būtu informēt ārvalstu oficiālās institūcijas par Latvijas finanšu sistēmu, pārstāvēt Latvijas intereses dažādu ar finanšu pakalpojumu tirgiem saistītu jautājumu risināšanā, kā arī informēt Latvijas oficiālās institūcijas un sabiedrību kopumā par jaunākajām finanšu tirgus attīstības tendencēm un drošu un sakārtotu finanšu pakalpojumu vides nodrošināšanu. Komisijas ieskatā šo uzdevumu izpilde būtu jāuztic Komisijas specializētajam atašejam. Komisija ir izteikusi vēlmi nozīmēt specializēto atašeju Latvijas Republikas vēstniecībā Amerikas Savienotajās Valstīs (Vašingtonā). Ārlietu ministrija konceptuāli atbalsta Komisijas specializētā atašeja institūta izveidi.  Šobrīd saskaņā ar Diplomātiskā un konsulārā dienesta likuma 11.pantu par specializēto atašeju var nozīmēt Saeimas, nozares ministrijas vai Latvijas Bankas amatpersonu. Likums neparedz iespēju paplašināt specializēto atašeju loku ar citu, likumā neminētu iestāžu amatpersonām. Ņemot vērā to, ka Komisija uzskata sava pārstāvja (specializētā atašeja) starptautiskajos finanšu jautājumos nozīmēšanu darbam Vašingtonā par ļoti aktuālu un steidzami risināmu uzdevumu, nepieciešamo grozījumu Diplomātiskā un konsulārā dienesta likumā virzīšana apstiprināšanai Saeimā aizņemtu pārāk ilgu laiku, kas kavētu Komisijas pārstāvja laicīgu nosūtīšanu darbā uz Vašingtonu.  Ņemot vērā minēto, Ārlietu ministrija, pamatojoties uz Diplomātiskā un konsulārā dienesta likuma 3.panta otro daļu, ir sagatavojusi Ministru kabineta rīkojuma projektu „Par diplomātiskā un konsulārā dienesta amatu, kādu var ieņemt Finanšu un kapitāla tirgus komisijas darbinieki, kuri nav ierēdņi” Šis rīkojuma projekts nosaka, ka Finanšu un kapitāla tirgus komisijas pārstāvja starptautiskajos finanšu jautājumos amats Latvijas Republikas vēstniecībā Amerikas Savienotajās Valstīs (Vašingtonā) ir padomnieks diplomātiskajā un konsulārajā dienestā. Rīkojuma projekts tiek virzīts apstiprināšanai Ministru kabinetā paralēli ar noteikumu projektu.  [Noteikumu projekts ir sagatavots, lai papildinātu noteikumu 2.punktu ar Komisiju, dodot tai tiesības piemērot šos noteikumus attiecībā uz savu pārstāvi starptautiskajos finanšu jautājumos Vašingtonā. Minētais rīkojuma projekts dos tiesības Komisijai nozīmēt savu pārstāvi starptautiskajos finanšu jautājumos Vašingtonā, savukārt noteikumu projekts dos tiesības Komisijai maksāt noteikumos paredzētās kompensācijas un pabalstus, kas paredzēti diplomātiem.](http://likumi.lv/doc.php?id=25244) Visas izmaksas, kas būs saistītas ar Komisijas pārstāvja nosūtīšanu darbā Vašingtonā, kā arī viņa uzturēšanās izmaksas, segs Komisija sava budžeta ietvaros. |
| 3. | Projekta izstrādē iesaistītās institūcijas | Ārlietu ministrija un Finanšu un kapitāla tirgus komisija |
| 4. | Cita informācija | Noteikumu projekta izpilde tiks nodrošināta no Finanšu un kapitāla tirgus komisijas budžeta līdzekļiem. Papildus finanšu līdzekļi no valsts budžeta nav nepieciešami.  FKTK pārstāvja ASV pienākumu izpilde ir saistīta tieši ar klātienes vizītēm dažādās sanāksmēs un konferencēs ASV par nozarei aktuāliem jautājumiem, līdz ar to FKTK pārstāvja uzturēšanās ASV ir lietderīgākais risinājums salīdzinājumā ar FKTK darbinieku norīkošanu komandējumos. Tāpat norādāms, ka saskaņā ar šīs nodaļas 2.punktā sniegto informāciju, FKTK pārstāvis pamatā nodrošinās operatīvu komunikāciju starp FKTK un ASV kompetentajām iestādēm, līdz ar to viņa pienākumos nav saskatāmas valsts ierēdnim raksturīgās funkcijas nozares politikas veidošanā. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Paralēli ar noteikumu projektu apstiprināšanai Ministru kabinetā tiek virzīts arī Ārlietu ministrijas sagatavots Ministru kabineta rīkojuma projekts „Par diplomātiskā un konsulārā dienesta amatu, kādu var ieņemt Finanšu un kapitāla tirgus komisijas darbinieki, kuri nav ierēdņi”. Rīkojuma projekts nosaka, ka Finanšu un kapitāla tirgus komisijas pārstāvja starptautiskajos finanšu jautājumos amats Latvijas Republikas vēstniecībā Amerikas Savienotajās Valstīs (Vašingtonā) ir diplomātiskā un konsulārā dienesta amats. |
| 2. | Atbildīgā institūcija | Ārlietu ministrija |
| 3. | Cita informācija | Nav |

|  |  |  |  |
| --- | --- | --- | --- |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav | |
| 2. | Sabiedrības līdzdalība projekta izstrādē | Jautājums par FKTK pārstāvja ASV amata izveidi pirms FKTK 2015.gada budžeta apstiprināšanas tika apspriests Komisijas konsultatīvajā finanšu un kapitāla tirgus padomē. Konsultatīvo padomi uz paritātes principa pamata veido FKTK pārstāvji un finanšu un kapitāla tirgus dalībnieku sabiedrisko organizāciju (profesionālo biedrību) vadītāji. | |
| 3. | Sabiedrības līdzdalības rezultāti | Ir panākta vienošanās ar iesaistītajām pusēm, ka izdevumi par FKTK pārstāvja ASV nodrošināšanu tiks segti no FKTK budžeta. Minētā izdevumu pozīcija ir iekļauta un apstiprināta FKTK 2015.gada budžetā. | |
| 4. | Cita informācija | Nav | |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Ārlietu ministrija un Finanšu un kapitāla tirgus komisija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Institūciju funkcijas un uzdevumi netiek paplašināti vai sašaurināti. Saistībā ar noteikumu projekta izpildi nav nepieciešams veidot jaunas institūcijas, kā arī nav plānots likvidēt, reorganizēt vai apvienot esošās institūcijas. |
| 3. | Cita informācija | | Nav |

Anotācijas II., III. un V. sadaļa – projekts šīs jomas neskar.

Ārlietu ministrs Edgars Rinkēvičs

Vīza: valsts sekretārs Andrejs Pildegovičs

22.05.2015. 17:00

995

Dāvis Daudzvārdis

67016163, [davis.daudzvardis@mfa.gov.lv](mailto:davis.daudzvardis@mfa.gov.lv)